Document ID: 32008R1163

KOMISIJAS REGULA (EK) Nr. 1163/2008
(2008. gada 24. novembris),
ar ko groza Padomes Regulu (EK) Nr. 40/2008 attiecībā uz nozvejas limitiem zvejai no dažiem Esmarka mencas, merlanga un pikšas krājumiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2008. gada 16. janvāra Regulu (EK) Nr. 40/2008, ar ko 2008. gadam nosaka konkrētu zivju krājumu un zivju krājumu grupu zvejas iespējas un ar tām saistītus nosacījumus, kuri piemērojami Kopienas ūdeņos un - attiecībā uz Kopienas kuģiem - ūdeņos, kur nepieciešami nozvejas limiti (1), un jo īpaši tās 5. panta 5. punktu un 5. panta 7. punktu,
tā kā:
(1)
Regulas (EK) Nr. 40/2008 IA pielikumā provizoriski noteikti Esmarka mencas nozvejas limiti ICES IIIa zonā un EK ūdeņos ICES IIa un IV zonā.
(2)
Saskaņā ar minētās regulas 5. panta 5. punktu Komisija var pārskatīt šos nozvejas limitus, ņemot vērā 2008. gada pirmajā pusē apkopoto zinātnisko informāciju.
(3)
Ievērojot 2008. gada pirmajā pusē apkopoto zinātnisko informāciju, jānosaka galīgie Esmarka mencas nozvejas limiti attiecīgajās zonās.
(4)
Zivsaimniecības zinātnes, tehnikas un ekonomikas komiteja uzskata, ka nozveja 148 000 tonnu apjomā 2008. gadā atbilst zivju mirstības līmenim 0,6, un prognozē, ka tādējādi krājums saglabāsies virs piesardzības robežvērtībām.
(5)
Esmarka mencas krājums Ziemeļjūrā ir kopīgs Norvēģijai un Kopienai, taču patlaban tas netiek kopīgi pārvaldīts. Šajā regulā paredzētajiem pasākumiem jābūt saskaņā ar Kopienas un Norvēģijas apspriedēm, kas notikušas, ievērojot Eiropas Kopienas un Norvēģijas 2007. gada 26. novembra Saskaņotā zvejniecības apspriežu secinājumu protokola noteikumus.
(6)
Tāpēc Kopienas daļa kopējā pieļaujamajā Esmarka mencas nozvejā ICES IIIa zonā un EK ūdeņos ICES IIa un IV zonā jānosaka 75 % no 148 000 tonnām.
(7)
Atbilstoši Regulas (EK) Nr. 40/2008 5. panta 7. punktam Komisija, pārskatījusi Esmarka mencas nozvejas limitus saskaņā ar minētās regulas 5. panta 5. punktu, var pārskatīt arī limitus nozvejai no merlanga krājumiem ICES IIIa zonā, limitus nozvejai no merlanga krājumiem ICES IV zonā un EK ūdeņos ICES IIa zonā, kā arī limitus nozvejai no pikšas krājumiem ICES IIIa zonā un EK ūdeņos ICES IIIb, IIIc un IIId zonā un limitus nozvejai no pikšas krājumiem ICES IV zonā un EK ūdeņos ICES IIa zonā, lai Esmarka mencas zvejā tādējādi ņemtu vērā rūpniecisko piezveju no minētajiem krājumiem.
(8)
Ņemot vērā Esmarka mencas ierobežoto zveju ICES IIIa zonā un EK ūdeņos ICES IIIb, IIIc un IIId zonā, kā arī to, ka nav jaunu prognožu par pikšas un merlanga piezveju citā rūpnieciskajā zvejā minētajās zonās, nozvejas limiti merlanga un pikšas krājumiem ICES IIIa zonā un EK ūdeņos ICES IIIb, IIIc un IIId zonā atlikušajam 2008. gadam nav jāgroza.
(9)
Ņemot vērā galīgo nozvejas limitu noteikšanu Esmarka mencas zvejai ICES IIIa zonā un EK ūdeņos ICES IIa un IV zonā, jāpārskata merlanga un pikšas nozvejas limiti ICES IV zonā un EK ūdeņos ICES IIa zonā.
(10)
Esmarka menca nav ilgdzīvojoša suga. Tāpēc nozvejas limitiem jāstājas spēkā iespējami drīz, jo kavēšanās var izraisīt šā krājuma pārzveju.
(11)
Tāpēc attiecīgi jāgroza Regulas (EK) Nr. 40/2008 IA pielikums.
(12)
Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 40/2008 IA pielikumu groza saskaņā ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 24. novembrī

Labels: 11
6